**Ευρωπαϊκή Ημέρα**

**χωρίς τροχαία θανατηφόρα ατυχήματα**

H «Ευρωπαϊκή Ημέρα Χωρίς Θανάτους στους Δρόμους», “**E**uropean **D**ay **W**ithout **A** **R**oad **D**eath” - EDWARD 2018 - ορίστηκε για φέτος στις 19 Σεπτεμβρίου 2018, ημερομηνία που συμπίπτει με την «Ευρωπαϊκή Εβδομάδα Κινητικότητας» (EUROPEAN MOBILITY WEEK 16 έως τις 22 Σεπτεμβρίου). Ειδικά για τους αυτοκινητόδρομους, η πανευρωπαϊκή πρωτοβουλία υλοποιείται από την Ευρωπαϊκή Ένωση Εταιρειών Λειτουργίας Αυτοκινητοδρόμων με Διόδια (ASECAP), την Προεδρία της οποίας για την περίοδο 2018-2019 έχει η Ελλάδα. Τα μέλη της ASECAP υποστηρίζουν σθεναρά την πρωτοβουλία EDWARD, συμβάλλοντας ενεργά στην Ευρωπαϊκή Ημέρα χωρίς θάνατους στους δρόμους. Στα πλαίσια αυτά, τα μέλη της ASECAP θα προβάλλουν σχετικά μηνύματα, σε όλες τις «πινακίδες μεταβλητών μηνυμάτων» (VMS) του οδικού δικτύου που λειτουργούν, το συνολικό μήκος του οποίου ανέρχεται σήμερα σε 51.456,71 χιλιόμετρα.

Τα μέλη της ASECAP αναλαμβάνουν σημαντικές πρωτοβουλίες για τη μείωση των θανάτων και των σοβαρών τραυματισμών στους δρόμους της Ευρώπης που διαχειρίζονται, όχι μόνο τη συγκεκριμένη ημερομηνία αλλά και καθημερινά. Στην Ελλάδα, η πρωτοβουλία υποστηρίζεται από την “ΕΛΛΗΝΙΚΕΣ ΥΠΟΔΟΜΕΣ & ΟΔΟΙ ΜΕ ΔΙΟΔΙΑ” (**HELL**enic **AS**sociation of **T**oll **RO**ad **N**etwork – HELLASTRON) ήτοι τον φορέα που εκπροσωπεί την Ελλάδα στην ASECAP. Οι σχετικές εκδηλώσεις και ενέργειες στην Ελλάδα τελούν υπό την αιγίδα της Ειδικής Επιτροπής Οδικής Ασφάλειας της Βουλής των Ελλήνων.

H ASECAP χαιρετίζει την αποφασιστικότητα και προσήλωση της Πολιτείας, των εταιρειών παραχώρησης και λειτουργίας των αυτοκινητοδρόμων, καθώς και όλων των λοιπών εμπλεκόμενων φορέων στη συνεχόμενη βελτίωση της οδικής ασφάλειας στην Ελλάδα. Η παρακολούθηση και διαχείριση της κυκλοφορίας σε 24ωρη βάση, 365 ημέρες το χρόνο, η εφαρμογή ευφυών ψηφιακών συστημάτων πληροφόρησης και προειδοποίησης, οι στοχευμένες εκστρατείες οδικής ασφάλειας, η αποτελεσματική συντήρηση των οδικών τμημάτων και η αποτελεσματική και άμεση αντίδραση (επέμβαση) σε κάθε συμβάν είναι μερικές από τις καθημερινές δραστηριότητες που εκτελούν οι παραχωρησιούχοι των αυτοκινητοδρόμων με διόδια.

Βάσει των δεδομένων που συλλέγει σε τακτική βάση η ASECAP, καταγράφεται τα τελευταία χρόνια μια συνεχής μείωση των θανατηφόρων ατυχημάτων στους ευρωπαϊκούς αυτοκινητόδρομους. Από το 2001 έως το 2016, το ποσοστό θνησιμότητας στο ευρωπαϊκό δίκτυο αυτοκινητοδρόμων μειώθηκε κατά 64%. Σε αυτό συμβάλλουν σημαντικά και οι επενδύσεις άνω των 7 δισ. ευρώ σε ετήσια βάση για τη συνεχή βελτίωση, διεύρυνση και αναβάθμιση του δικτύου των αυτοκινητοδρόμων. Παράλληλα, το ετήσιο κόστος συντήρησης και λειτουργίας των αυτοκινητόδρομων που διαχειρίζονται οι παραχωρησιούχοι που είναι μέλη της ASECAP, ξεπερνάει τα 5 δισεκατομμύρια ευρώ. Έτσι, με τη χρήση του συστήματος παραχώρησης διοδίων, οι κυβερνήσεις εξοικονομούν περισσότερα από 12 δισεκατομμύρια ευρώ ανά έτος, κονδύλια τα οποία μπορούν να διατεθούν για την κάλυψη άλλων κοινωνικών αναγκών. Επιπλέον, η δραστηριότητα διοδίων δημιουργεί σημαντική δημοσιονομική απόδοση προς τα κράτη μέλη, όσον αφορά στον ΦΠΑ, τον εταιρικό φόρο και τον φόρο εισοδήματος φυσικών προσώπων. Ενδεικτικά αναφέρεται ότι μόνο από τον ΦΠΑ των διοδίων, οι παραχωρησιούχοι καταβάλουν σε ευρωπαϊκό επίπεδο περισσότερα από 5 δισεκατομμύρια ευρώ ετησίως.

**Οδική ασφάλεια**

Η πιθανότητα να συμβεί ένα ατύχημα δεν μπορεί να εξαλειφθεί στατιστικά, καθώς η οδική ασφάλεια είναι μια πολύπλοκη συνάρτηση, αποτέλεσμα της στενής αλληλεπίδρασης μεταξύ της οδικής υποδομής, του οχήματος, του οδηγού και της διαδραστικής τεχνολογίας.

Η πρόληψη των ατυχημάτων παραμένει η κύρια προτεραιότητα για τα μέλη της ASECAP, η οποία επιτυγχάνεται με τη λήψη κατάλληλων μέτρων και ενεργειών όπως:

* Διατήρηση του οδικού δικτύου με τα υψηλότερα δυνατά πρότυπα ασφαλείας 365 ημέρες, σε όλες τις καιρικές συνθήκες.
* Εξασφάλιση αποτελεσματικής διαχείρισης της ασφάλειας των υποδομών με τη διεξαγωγή ελέγχων και επιθεωρήσεων οδικής ασφάλειας.
* Παροχή πληροφοριών κυκλοφορίας και καιρικών συνθηκών σε πραγματικό χρόνο.
* Ανάπτυξη συνεργατικών ευφυών συστημάτων (C-ITS).
* Διασφάλιση της ασφαλούς διαχείρισης και προστασίας της κυκλοφορίας, με έγκαιρη προειδοποίηση για οδικές εργασίες και συμβάντα, μέσω κατάλληλης οδικής σηματοδότησης και χρήσης διαφορετικών μέσων επικοινωνίας (διαδίκτυο, ραδιόφωνο κυκλοφορίας-RDS , μεταβλητά μηνύματα, κ.α.), συμπεριλαμβανομένης της προστασίας των εργαζομένων στον δρόμο.
* Παροχή υψηλής ποιότητας υπηρεσιών και πυκνό δίκτυο Σταθμών Εξυπηρέτησης Αυτοκινητιστών .

Παράλληλα, η άμεση αντίδραση (επέμβαση) των λειτουργών σε περίπτωση συμβάντος/ ατυχήματος είναι καίρια για τη μείωση των επιπτώσεων από αυτό και την αποκατάσταση της κυκλοφορίας στον αυτοκινητόδρομο. Οι βασικές διαδικασίες/ ενέργειες που πραγματοποιούνται είναι:

* Άμεσος εντοπισμός της περιοχής συμβάντος/ ατυχήματος.
* Ενεργοποίηση της ομάδας έκτακτης ανάγκης και συνεργασία με τις εμπλεκόμενες αρχές (αστυνομία, πυροσβεστική και ασθενοφόρα).
* Έγκαιρη προειδοποίηση των διερχόμενων οδηγών για αποφυγή δευτερεύοντος ατυχήματος (Accident over Incident).
* Άμεση βοήθεια των εμπλεκομένων οδηγών και επιβατών.
* Προειδοποίηση και διαχείριση της κυκλοφορίας στον οδικό άξονα πριν το σημείο του ατυχήματος, αλλά και καθαρισμός και ομαλή απόδοση του σημείου.
* Επαναφορά της κυκλοφοριακής ροής σε ομαλή κατάσταση.